Velkommen til årgang 2018, og tak for et forrygende 2017!
Forfattere: Rasmus K. Storm, Oliver Vanges, Peter Jul Lange
Tidsskrift: forumforidraet (2018-02-05)

RASMUS K. STORM Analyse- og forskningsleder, ph.d., Idrættens Analyseinstitut rasmus.storm@idan.dk

OLIVER VANGES Udviklingskonsulent, Lokale og Anlægsfonden ov@loa-fonden.dk

PETER JUL LANGE Idræt- og Fritidskonsulent i Greve peter@ifs-greve.dk

## Velkommen til årgang 2018, og tak for et forrygende 2017! Editorial

Det er nu et år siden, at Forum for Idræt lancerede sin online satsning via tidsskrift.dk. Det har været forrygende. Redaktionen er stolte over den markante stigning i interessen, der har været for at indlevere artikelforslag. Hele 12 accepterede artikler er blevet uploadet gennem 2017, mens flere er under bedømmelse eller er i pipeline til at blive publiceret.

Viften af indhold i de publicerede artikler er bred, men i 2017 har de fleste artik -ler kredset om idræt og læring. Det redaktionens håb, at i takt med kendskabet til tidsskriftets brede udgivelsesområde bliver større, så vil stadigt flere fagområder bidrage. Kigger man ned over bagkataloget af udgivelser over årene, vidner artikelarkivet om en meget varieret vidensproduktion.

I

## Forum for Idræt kører parallelsession ved Idans konference i Vejen

Som en naturlig udløber af foreningens succes med det nye tidsskrift, vil forenin -gen bag gerne markere sig i det fysiske rum også. Derfor vil Forum for Idræt være vært ved en parallelsession på Idrættens Analyseinstituts konference i Vejen til april. Programmet for sessionen er under udarbejdelse, og vi vil informere nærmere om indholdet via vores informationskanaler. Hold også øje med Idan.dk, hvor programmet for konferencen, der dækker mange andre relevante emner, annonceres i løbet af kort tid.

## Gamle årgange uploades løbende

Den opmærksomme følger af tidsskriftet vil sikkert bemærke, at ikke alle tidligere årgange af Forum for Idræt ligger online. Det skyldes, at tidligere trykte årgange er omfattet af en karensperiode, der følger af den aftale foreningen bag tidsskriftet tidligere har haft med Syddansk Universitetsforlag.

Efterhånden som årene er gået, er alle årgange blevet uploadet i takt med, at de er blevet frigivet. I løbet af de første måneder af 2018 vil vi derfor også uploade Forum for Idræts artikler fra 2015.

Årgang 2016 vil dog udgøre et hul i tidskriftets årgange, da omlægningen til den nuværende online version gjorde det umuligt at antage artikler i det år. Fremadrettet er det i lyset af den store interesse for at publicere gennem Forum for Idræt forventningen, at årgangsproduktionen vil være ubrudt.

## Forum for Idræt på de sociale medier

En naturlig del af at overgå til online publicering er at udvide tidsskriftets kommunikationskanaler til flere digitale medier. Allerede nu kan Forum for Idræt følges på Twitter via @forumforidraet , men redaktionen planlægger at tage flere sociale medieplatforme i brug for at informere om nye artikler og øvrige aktiviteter.

## Hvem er redaktionsgruppen?

Den nye satsning på online publicering er blevet en realitet via samarbejde med en række aktører i forsknings- og uddannelsesmiljøet herhjemme. Konkret er Forum for Idræts nuværende redaktionsgruppe sammensat af Bjarne Ibsen (SDU), Thomas Skovgaard (SDU), Oliver Vanges (Lokale og Anlægsfonden), Peter Jul Lange (Idræts- &amp; Fritidssekretariatet i Greve), Rasmus K. Storm (Idrættens Analyseinstitut), Jens-Ole Jensen (VIA University College), Per Jørgensen (SDU), Jesper Von Selen (UC Syd), Signe Højbjerre Larsen (SDU) og Lars Elbæk (SDU). Alle redak -tionelle medlemmer fungerer som sektionsredaktører på deres respektive fagom -råder, og forestår den redaktionelle proces vedr. indleverede artikelforslag. Forum for Idræt køber sig til redaktionel assistance vedr. grafisk opsætning af artikler hos SDU (v/Lone Bolwig).

## Hvordan kan man indlevere artikelforslag?

Forum for Idræt er et bredt publicerende tidsskrift vedr. idræt inden for det samfundsvidenskabelige og humanistiske område, og interesserede forfattere opfordres til at henvende sig til redaktionsmedlemmer, hvis de har konkrete ideer til artikler. Men artikler kan også indleveres uopfordret.

Artikler kan indleveres i tre forskellige kategorier: Videnskabelige, faglige og kronikker/essays. Alle typer artikler underkastes en bedømmelse enten redaktio -nelt (faglige og kronikker/essays) eller ved anonymt peer review (videnskabelige artikler). For de videnskabelige artikler gælder, at Forum for Idræt er optaget på den bibliometriske forskningsindikator som Niveau 1-tidsskrift. Artikler, der accepteres til publicering i denne kategori optjener dermed BFI-point.

Indlevering sker online via tidsskrift.dk, hvor nærmere oplysninger om formalia og instruktion til forfattere findes. Informationer kan også findes via foreningens hjemmeside: www.forumforidraet.dk

## Og til sidst tak til vores medlemmer!

Afslutningsvist vil redaktionsgruppen gerne takke for den økonomiske opbakning, som både private medlemmer og forskellige danske uddannelsesinstitutioner har ydet for at få foreningens online satsning op at køre. Medlemskabet og de forskelli -ge økonomiske bidrag har gjort, at foreningens aktiviteter lever i bedste velgående.

Redaktionen er overbevist om, at også 2018 vil byde på mange interessante ar -tikler på vores digitale online platform.

København, 1. februar 2018.